**EH Bildu-Nafarroa** taldeari atxikitako foru parlamentari **Maiorga Ramirez Erro** jaunak idatziz erantzuteko galdera egin du Lurpeko prospekzioen tratamenduari buruz **(9-19/PES-00011)**. Hona Garapen Ekonomikorako kontseilariaren erantzuna:

***Nafarroako Gobernuak ba al dauka protokolorik horiek non dauden eta behar bezala itxita eta zigilatuta dauden jakiteko?"***

Galderari erantzun baino lehen, aipatu beharra dago mehatzeei buruzko araudiak zer ezartzen duen gai horri buruz.

Lehenbizi, apirilaren 2ko 863/1985 Errege-dekretuaren bidez onetsitako Segurtasunaren Oinarrizko Arauei buruzko Erregelamendu Orokorraren 109. artikuluak honako hau ezartzen du: *“Lurreko eta itsasoko* *zundaketek, hobi pedologikoek, antoxinek, lan geofisikoek, antzinako lanen errekonozimenduek edo bestelako prospekzio lanek onetsitako proiektu bat beharko dute, zuzendari fakultatibo baten aginduen pean eginen dira,* eta Erregelamendu honetan xedatutakoa beteko dute.*”* Hau da, zundaketak teknikari eskudunak idatzitako proiektu baten arabera egin behar dira, meatzaritza-arloko organo eskudunak onetsi behar ditu eta zuzendaritza fakultatibo baten zuzendaritzaren pean egin behar dira; hau da, teknikari eskudun batek zuzendu behar ditu.

Horixe bera zehaztasun handiagoz ageri da Jarraibide Tekniko Osagarrian: 06.0.01 - VI. kapituluko preskripzio teknikoak - Erregelamendu horretako lan bereziak, prospekzioak eta zundaketak. 1985eko urriaren 2ko aginduaz onetsia.

*"1. Proiektua.*

*Lurreko eta itsasoko zundaketetarako, hobi pedologikoetarako, antoxinetarako, lan geofisikoetarako, antzinako lanen errekonozimenduetarako edo bestelako prospekzio-lanetarako erregelamenduzko proiektua dela eta, honako hauek hartuko dira kontuan:*

* *Proiektuan egin beharreko lanen deskribapena eta erabili beharreko makineria agertu beharko dira, bai eta hartu beharreko segurtasun eta higiene neurriak ere.*
* *Horretarako ofizialki gaituta dagoen teknikari batek idatzi eta sinatu beharko du proiektua.*
* *Jada onetsita dagoen proiektuaren edozein aldaketa meatzaritzaren arloko agintaritzak onetsi beharko du berriz ere.*
* *Proiektua ez da berriz ere aurkeztu beharko prospekzio lanak soilik geologikoak eta azalekoak direnean.*
* *Meatzaritza-ustiaketaren garapen normalean egiten diren prospekzio lanak direla-eta ez da proiektua aurkeztea eskatuko.”*

Arau horri gehitu behar zaio Erauzketa-industrien hondakinak kudeatu eta meategietako jarduerak eragindako tokiak babestu eta birgaitzeari buruzko ekainaren 12ko 975/2009 Errege Dekretuan ezarritakoa, zeina, bere 2.1 artikuluaren arabera aplikatzekoa baita *“meatokien eta gainerako baliabide geologikoen ikerketa eta aprobetxamendu jarduera guztietan”,* eta, horrenbestez, meatzaritzako zundaketetan. 3. artikuluan honako hau dio: *“Entitate ustiatzaileak behar diren neurri guztiak hartu beharko ditu meatzaritzako baliabideen ikerketatik eta aprobetxamendutik heldutako ingurumenaren gaineko eta pertsonen osasunaren gaineko edozein eragin negatibo prebenitu edo gutxitzeko.”*

Berrikuntzaren Zuzendaritza Nagusiaren eskumen-eremutik kanpo badago ere, apirilaren 11ko 849/1986 Errege Dekretuaren biez onetsitako Jabari Publikoaren Erregelamenduaren 188. bis artikulua —Lurpeko uren hartuneen zigilatzea— aipatu beharra dago, zeinean honako hau ezartzen baita: “Erauzketa-jarduera bertan bera uztea berekin dakarten lurpeko uren eskubideak azkentzeko, berrikusteko edo aldatzeko espedienteetan, behar diren neurriak hartuko dira titularrak mea-zuloak, zundaketak edo antzekoak zigila dezan bermatzeko [...]” , eta hori “aplikatzekoa izanen zaie lurpeko urak ikertzeko baimenei”.

Horrenbestez, bai meatzari buruzko araudiak, bai urari buruzkoak aurreikusten dute zundaketak egin eta abandonatzerakoan pertsonen segurtasunerako behar diren neurriak hartu behar direla, ingurumena zaintzeaz gainera.

Aurrekotik ondorioztatzen da ezen meatzaritzaren arloko organo eskudunak badakiela zein den meatzaritzari buruzko araudiaren arabera egiten diren zundaketa guztien kokapena, haiek baimendu behar baititu, eta haietan behar diren neurriak hartzen direla pertsonen segurtasuna eta osasuna zaintzeko eta ingurumen-inpaktua ahal den guztian gutxitzeko bai exekuzioan zehar, bai geroztik ere. Horrek berekin dakar zundaketa horiek beti zigilatu eginen direla.

Besterik da legez kanpokoak diren edo meatzaritzaren arloko organo eskudunari komunikatu ez zaizkion zundaketekin gerta daitekeena.

***“Nafarroan zenbat prospekzio egin dira azken hiru urteotan?”***

Energiaren, Meatzaritzaren eta Industria Segurtasunaren Zerbitzuan, azken hiru urte hauetan, honako zundaketa hauek egin direla jaso da:

2016: 21 zundaketa Esteribarren.

2017: 4 zundaketa Esteribarren, 1 Ukarren, 1 Galarren eta 1 Ledean.

2018: 2 zundaketa Galarren eta 2 Ledean. Gainera, Esteribarren 12 zundaketa egiteko baimena eman zen.

***“Nafarroako Gobernuak ba al du horien kokalekuen maparik?”***

Energiaren, Meatzaritzaren eta Industria Segurtasunaren Zerbitzuak baimentzen diren zundaketa guzti-guztien kokapena badauka.

***“Ba al dago prospekzio horien seinaleztapenik, kontrolik eta tratamendurik?”***

Aipatutakoaren arabera, prospekzioak egiten diren bitartean, baimendutako enpresa edo pertsona da istripuak eta gorabeherak saihesteko behar diren segurtasun neurriak hartzearen arduraduna. Halaber, behin lana bukatutakoan, hura zigilatu eta ingurunearen ingurumen-leheneratzeari ekiten zaio, toki horretan inongo seinalerik utzi gabe.

Hori guztia jakinarazten dizut, Nafarroako Parlamentuko Erregelamenduaren 194. artikulua betez.

Iruñean, 2019ko urtarrilaren 30ean.

Lehen lehendakariordea eta Garapen Ekonomikorako kontseilaria:

Manu Ayerdi Olaizola